**Ordonanță de urgență pentru modificarea și completarea** **Legii nr. 232/2016 privind industria națională de apărare, precum și pentru modificarea și completarea unor acte normative**

*Legea* *nr. 232/2016* *privind industria națională de apărare, precum și pentru modificarea și completarea unor acte normative reglementează organizarea și funcționarea industriei naționale de apărare și activitățile necesare realizării de produse militare, sensibile și strategice, astfel încât aceasta să asigure protecția intereselor naționale de apărare ale României, inclusiv a intereselor esențiale ale siguranței naționale.*

*În actualul context geopolitic, România se găsește într-un mediu caracterizat de o dinamica complexă a riscurilor sens în care se impune o adecvare a mijloacelor de protecție și reacție la factorii de risc la adresa securității naționale. Astfel este necesară întărirea capabilităților operaționale naționale. În aceste condiții, pentru România este fundamental ca în același timp cu procesul de înzestrare al Armatei să fie menținute/realizate/dezvoltate capacități industriale pentru satisfacerea cerințelor de securitate de aprovizionare ale acesteia.*

*Astfel în prezent, din cauza neclarităților existente, legea este interpretabilă în domenii cheie pe care trebuie să le îndeplinească operatorii economici din industria națională de apărare în ceea ce privește activitățile desfășurate și deținerea de capacități de producție pentru apărare de interes strategic;*

*Raportat la aspectele semnalate și la prevederile Legii nr. 232/2016 privind industria națională de apărare, precum și pentru modificarea și completarea unor acte normative, ce reglementează autorizarea operatorilor economici din industria națională de apărare, precum și protecția personalului care își desfășoară activitatea în această ramură a industriei, se impune adecvarea în regim de urgență a acestor prevederi din actul normativ indicat în sensul asigurării unei continuități a activității din acest domeniu pentru operatorii economici care erau autorizați și își desfășurau activitatea conform cadrului normativ incident până la momentul intrări în vigoare a Legii nr. 232/2016.*

*Astfel, raportat la aspectele prezentate, se impune ca în vedere asigurării unei continuități a activității în acest domeniu, să se procedeze la simplificarea procedurii de autorizare și înscriere în registru a operatorilor economici care au capacitățile pentru apărare în industrie, care sunt destinate realizării de produse militare, sensibile, strategice şi/sau să presteze servicii în legătură cu acestea și care sunt cuprinse în Planul de mobilizare a economiei naționale pentru apărare, conform prevederilor Legii nr. 477/2003 privind pregătirea economiei naționale și a teritoriului pentru apărare și pentru care acești operatori au obligații de a efectua activități de întreținere, conservare, reparații și pază a capacitaților de producție, conform prevederilor art. 24 din Legea nr. 232/2016.*

*În acest sens pentru operatorii economici indicați se impune autorizarea și înscrierea în registru fără avizul prealabil din partea instituțiilor cu atribuții din domeniul securității naționale, urmând însă ca verificarea modului în care acești operatori respectă și aplică prevederile prezentei legi să se realizeze în condițiile art. 31 în termen de 15 zile de la data înscrierii în Registru.*

*Neînscrierea în Registru a operatorilor economici care își desfășurau deja activitatea în acest domeniu ar afecta în mod negativ situația economică a acestora prin prisma obiectului de activitate și a sarcinilor cu care sunt grevați, raportat la prevederile Legii nr. 232/2016 și a celorlalte acte normative care le reglementează activitatea.*

*Astfel, acești operatori sunt deja obligați la întreținere, conservare, repararea și pază a capacitaților de producție capacităților de producție și/sau servicii pentru apărare și/sau de interes strategic pentru securitatea națională, fără a putea beneficia de instrumentele reglementate de Legea nr. 232/2016 pentru astfel de situații, respectiv ca aceștia să fie autorizați și înscriși în Registru.*

 *Acest aspect are un impact negativ asupra situației economice a acestora și implicit a capacităților de producție și/sau servicii pentru apărare și/sau de interes strategic pentru securitatea națională, raportat la necesitățile României în planul asigurării protecției intereselor naționale de apărare ale României, inclusiv a intereselor esențiale ale siguranței naționale;*

*De asemenea, pentru a se reglementa situația plății cheltuielilor de natură salarială și a contribuțiilor pentru luna decembrie pentru personalul din industria de apărare pentru activitatea de conservarea și securizarea capacităților de producție și/sau servicii pentru apărare și/sau de interes strategic pentru securitatea națională în sensul celor indicate se impune introducerea unui nou alineat, respectiv alin. (31*) *după alin. (3) al articolului 24 din Legea nr. 232/2016, deoarece acest aspect a rămas nereglementat prin Legea nr. 232/2016.*

*Neadoptarea acestor măsuri ar conduce la perturbarea activității operatorilor economici din industria națională de apărare, fapt ce ar duce la imposibilitatea realizării de produse militare sensibile și strategice care să satisfacă necesitățile de înzestrare ale instituțiilor FSNA, precum și a asigurării securității aprovizionării pe timp de pace, criză sau război, aspect care creează vulnerabilități și constituie risc cu impact major asupra interesului esențial de securitate al României, risc ce trebuie evitat, luând în considerare actualul context regional geopolitic.*

*Caracterul de urgență al demersului legislativ privind modificarea și completarea Legii nr. 232/2016 este determinat și de faptul că, în prezent, din cauza neclarităților existente, legea este interpretabilă în domenii cheie precum autorizarea, investițiile și condițiile pe care trebuie să le îndeplinească operatorii economici din industria națională de apărare în ceea ce privește activitățile desfășurate și deținerea de capacități de producție pentru apărare și /sau capacități de producție pentru apărare de interes strategic.*

*În considerarea faptului că aceste elemente vizează interesul general public și constituie situație de urgenta a cărei reglementare nu poate fi amânată,*

*în temeiul art. 115* *alin. (4)* *din Constituția României, republicată,* Guvernul României adoptă prezenta ordonanță de urgență.

**Articol Unic**

**Legea nr. 232/2016** **privind industria națională de apărare, precum și pentru modificarea și completarea unor acte normative, publicată în Monitorul Oficial, Partea I nr. 972 din 05 decembrie 2016, cu modificările ulterioare, se modifică și completează astfel:**

1. **După litera m) a alin. 5) al articolului 6 se introduce o nouă literă, litera m1) care va avea următorul cuprins:**

**”m1)** autorizează și înscrie în Registru operatorii economici care au capacități cuprinse în Planul de mobilizare a economiei naționale pentru apărare în conformitate cu prevederile Legii nr. 477/2003 privind pregătirea economiei naționale și a teritoriului pentru apărare și care au obligații de a efectua activități de întreținere, conservare, reparații și pază, conform prevederilor art. 24, fără avizul prealabil din partea instituțiilor cu atribuții din domeniul securității naționale. Verificarea acestora se face în conformitate cu prevederile art. 31;”

**PRIM-MINISTRU**

**VASILICA – VIORICA DĂNCILĂ**